google/wiki40b huggingface dataset:
Nigmets Nurmakovs

Nigmets Nurmakovs (1895. gada 25. aprīlis — 1937. gada 27. septembris) bija Kazahstānas politiķis, Kirgīzijas APSR Tautas Komisāru Padomes priekšsēdētājs, KPFSR Augstākās Tiesas Kazahijas nodaļas priekšsēdētājs. Piedalījās lēmuma pieņemšanā par Kazahijas APSR galvaspilsētas pārcelšanu no Orenburgas uz Kizilordu, bet pēc tam uz Almati. Cīnījās par valsts valodas statusa piešķiršanu kazahu valodai, par ko tika apsūdzēts nacionālfašismā. 1937. gadā bija represēts un nošauts. 1956. gadā reabilitēts.
Ziemeļamerikas Kordiljeri

Ziemeļamerikas Kordiljeri ir daļa no Kordiljeru kalnu sistēmas, atrodas Ziemeļamerikas teritorijā Kanādā, ASV un Meksikā. Kalnu kopgarums ir vairāk nekā 7000 km (no 19° Z.p. līdz 69. Z.p.). Kalnu sistēmas platums Aļaskā ir apmēram 1100 - 1200 km, Kanādā - līdz 800 km, ASV teritorijā - ap 1600 km, Meksikā līdz 1000 km.
Tālāk uz dienvidiem, Kanādas un ASV teritorijā, līdz 32° Z.p. stiepjas Klinšu kalni.
2017. gada ASV atklātais čempionāts tenisā

2017. gada ASV atklātais čempionāts tenisā bija 2017. gada ceturtais un pēdējais Grand Slam turnīrs, kas no 28. augusta līdz 10. septembrim notika Ņujorkā, ASV. Tas tika aizvadīts uz cietā seguma kortiem ārpus telpām. Šis bija 137. ASV atklātais čempionāts.
1934. gada Pasaules čempionāts šahā sievietēm

1934. gada Pasaules sieviešu šaha čempionāta mačs starp titula īpašnieci Veru Menčiku un pretendenti Soņu Grafu notika no 1934. gada 21. līdz 25. martam Nīderlandes pilsētā Roterdamā.
Mačā spēlēja četras partijas. Neapšaubāma favorīte bija Vera Menčika, tomēr Grafa sagādāja mazu sensāciju — uzvarot pirmā partijā, kuru spēlēja ar melnajām figūrām. Pēc tam Menčika uzvarēja pārējās trīs partijās, tādējādi, sekmīgi aizstāvot savu titulu.
Šī bija pirmā reize, kad sieviešu tituls tika izspēlēts mačā, kas tika organizēts pēc divu spēlētāju personīgās iniciatīvas (tāpat kā tolaik vīriešu tituls), nevis saskaņā ar FIDE prasībām.
Napoleona atklātne

Vēsture

Atklātne nosaukta par godu Francijas imperatoram Napoleonam Bonapartam, kurš izmantoja šo atklātni 1809. gadā spēlē pret Johana Baptista Allgaiera kontrolēto mehānisko turku (šaha spēles automātu).

Stratēģiskā ideja

Baltā dāma uzbrūk f7 lauciņam ar ideju panākt Bērnu matu.
30. janvāris

30. janvāris ir gada 30. diena pēc Gregora kalendāra. Līdz gada beigām ir atlikušas 335 (336 garajā gadā) dienas.

Vārda dienas

Pārsla, Tīna, Valentīna
Aleksandrija

Vēsture

Tā tika nodibināta 332. gadā p.m.ē., Maķedonijas Aleksandra Ēģiptes karagājiena laikā. Aleksandrs to plānoja kā izcilāko ostu antīkajā pasaulē. Tomēr pasaules vēsturē Aleksandrija iegājusi kā grieķu pasaules zinātnes, mākslas un tirdzniecības centrs. Aleksandrija kļuva arī par vienu no internacionālākajām, daudzvalodu antīkās pasaules pilsētām. Tās lielākās iedzīvotāju grupas bija grieķi, ēģiptieši, ebreji.
Uz Farosas salas Nīlas deltā drīz tika uzbūvēts viens no septiņiem pasaules brīnumiem — Farosas bāka.
Drīz pēc nodibināšanas, pateicoties Maķedonijas Aleksandra piekoptajai integrācijas politikai, Aleksandrijā no visām viņa impērijas malām sāk ieplūst imigranti un pilsētas iedzīvotāju skaits īsā laikā pieauga līdz apmēram 300 000.
Pēc Aleksandra nāves, Ptolemaju valdīšanas laikā Aleksandrijā tika uzbūvēta arī lielākā antīkajā pasaulē bibliotēka, kur sējumu skaits sasniedza gandrīz 500 000. Diemžēl vēlāko gadsimtu laikā bibliotēka tika nolaista, līdz beidzot tā tika pilnīgi iznīcināta. Arī pašai pilsētai neklājās vieglāk. Apspiežot ebreju sacelšanos 116. gadā romieši pilnīgi iznīcināja ebreju iedzīvotājus šajā pilsētā un nopostīja lielu tās daļu. Aleksandrija zaudēja savu nozīmi arī pēc Konstantinopoles, kā galvenās Austrumu metropoles nostiprināšanās, it sevišķi pēc Romas impērijas sadalīšanās divās daļās.
Pavisam provinciāla Aleksandrija kļuva pēc atkārtotas tās nopostīšanas musulmaņu invāzijas rezultātā 638. un 646. gadā. Savukārt Kairas attīstības sākums pēc 968. gada, kad tika atklāta satiksme ar Indiju, atņēma Aleksandrijai arī ievērojamu daļu tirdzniecības centra funkciju.
Strevas kauja

Strevas kauja starp Vācu ordeni un Lietuvas dižkunigaitiju notika 1348. gada 2. februārī pie Strevas upes, netālu no mūsdienu Žiežmariem. Vācu hronikās aprakstīta kā liela uzvara, kurā Ordenis zaudējis 68 kritušos, nogalinot tūkstošiem lietuviešu kareivju un jātnieku, lielākā daļa no kuriem esot noslīkuši Strevas upē, kad viņu svaru neizturēja aizsalušās upes ledus. Iespējams, ka kaujā krita Ģedimina dēli Narimants un Manvīds. 
Tā kā Anglijas un Francijas starpā notiekošajā Simtgadu karā bija noslēgts pamiers, daudzi šo valstu bruņinieki devās uz Prūsiju, lai pievienotos Vācu ordenim. Lietuviešu armijā bija iekļautas vienības no Lietuvas kontrolētās Krievzemes. Pēc lietuviešu sakāves, Ordeņa armija izpostīja Šauļu apkārtni. Novājinātā Lietuva zaudēja kontroli pār Pleskavu un Novgorodu, bet 1349. gadā arī pār Smoļensku.
Cerera

Nosaukums

1801. gada 1. janvārī Džuzepe Piaci ierosināja nosaukumu Ceres Ferdinandea (itāļu: Cerere Ferdinandea), tomēr pundurplanētu nosauca romiešu dievietes Cereras vārdā. Cereras astronomiskais simbols  ir līdzīgs astronomiskajam Veneras simbolam , kas ir sieviešu dzimuma simbols.
EUROSAI

Vēsture

EUROSAI tika izveidots 1990. gadā, un organizācijas izveidē piedalījās 30 institūcijas (29 Eiropas valstu ARI un Eiropas Revīzijas palāta). Pašlaik EUROSAI ietilpst 50 ARI (49 Eiropas valstu ARI un Eiropas Revīzijas palāta).
Lai gan EUROSAI ir jaunākā no septiņām INTOSAI reģionālajām darba grupām, ideja par Eiropas ARI organizācijas izveidi dzima jau INTOSAI dibināšanas pirmsākumos, 1953. gadā. Pirmie nopietnie pasākumi EUROSAI izveides jomā tika īstenoti 1974. gadā VIII INTOSAI Kongresa laikā Madridē. Laika posmā no 1975. gada līdz 1989. gadam Itālijas un Spānijas ARI, paļaujoties uz Eiropas Ekonomiskās Kopienas valstu ARI vadītāju Kontaktkomitejas atbalstu, lika pamatus EUROSAI izveidei, sagatavojot sākotnējo EUROSAI statūtu projektu. XIII INTOSAI Kongresā, kas notika 1989. gada jūnijā Berlīnē, tika pieņemta Berlīnes Deklarācija, kurā bija ietverta vienošanās par Eiropas ARI organizācijas izveidi.
1990. gada novembrī Madridē notika organizācijas dibināšanas sanāksme un pirmais EUROSAI Kongress. Kongresa gaitā tika ievēlēts pirmais EUROSAI prezidents, valde, tika apspriesti un apstiprināti statūti, kā arī tika nodibināts galvenais birojs un pastāvīgais sekretariāts.

Uzdevumi

Saskaņā ar organizācijas statūtu 1. pantu organizācijas mērķis ir veicināt profesionālu sadarbību starp ARI dalīborganizācijām, veicināt apmaiņu ar informāciju un dokumentāciju, veikt pētījumus publiskā sektora revīzijas jomā, veicināt universitātes profesūras attīstību šajā jomā, kā arī saskaņot publiskā sektora revīzijas terminoloģiju.

Institūcijas

EUROSAI funkciju pildīšanai ir izveidotas trīs institūcijas — Kongress, Valde un Sekretariāts.

Valde

Saskaņā ar organizācijas statūtiem EUROSAI valdi veido astoņi dalībnieki — četri pilntiesīgi dalībnieki (divu iepriekšējo regulāro Kongresa sesiju rīkotāju ARI vadītāji, nākamās regulārās Kongresa sesijas rīkotāja ARI vadītājs un EUROSAI Ģenerālsekretārs), kā arī no četri dalībnieki, ko ievēl Kongress uz sešiem gadiem (divi dalībnieki tiek ievēlēti no jauna ik pēc trīs gadiem). ARI vadītāji, kas ir INTOSAI valdes dalībnieki un arī EUROSAI dalībnieki, piedalās valdē kā novērotāji.

Sekretariāts

Sekretariāta darbību pastāvīgi nodrošina Spānijas ARI (Tribunal de Cuentas), kur atrodas arī EUROSAI galvenais birojs.
Luiss Bunjuels

Apbalvojumi

Par filmu "Aizmirstie" (1950) Bunjuels ieguva Kannu kinofestivāla balvu kā labākais režisors. Bunjuela filma "Viridiāna" bija viena no divām filmām, kas 1961. gadā ieguva Kannu kinofestivāla galveno balvu "Zelta palmas zars". Ieguvis vairākas Venēcijas kinofestivāla balvas, tai skaitā galveno balvu "Zelta lauva" par filmu "Dienas skaistule" (1967).
Bunjuels kopā ar savu ilgstošo sadarbības partneri Žanu Klodu Karjēru divas reizes tika nominēts Amerikas Kinoakadēmijas balvai — par scenāriju filmām "Buržuāzijas diskrētais šarms" (1972) un "Šis slepenais iekāres objekts" (1977). Par scenāriju "Buržuāzijas diskrētais šarms" abi ieguva BAFTA kino balvu.
Operete

Operete (itāļu val.: mazā opera) ir muzikāli dramatisks sacerējums, kurā vokāli un instrumentuāli numuri mijas ar dejām un runātiem dialogiem.
Operetes pirmsākumi meklējami muzikāli komiskajās izrādēs 16. gs., bet kā patstāvīgs žanrs tā izveidojās 19. gs. otrajā pusē Žaka Ofenbaha un Johana Štrausa (dēla) darbos. Plašu popularitāti iemantoja Franca Lehāra "Jautrā atraitne" un "Čigānu mīla", Emeriha Kalmana "Silva" ,"Marica", Johana Štrausa "Sikspārnis", "Čigānu barons", E. Īgenberga "Annele", Imanta Kalniņa "No saldenās pudeles" u.c.
J. Štrausa "Sikspārni" pirmo reizi uzveda 1874. gadā. Darbības centrā ir spoža masku balle un tajā radušies pārpratumi. Krāšņās dekorācijas balles skatā kontrastē ar cietuma ainu. Ar savu melodisko mūziku operete "Sikspārnis" kļuva par paraugu visām citām operetēm.
FK Spartaks Jūrmala

Vēsture

Savā pirmajā sezonā tas uzvarēja 2. līgā un jau nākamajā sezonā debitēja 1. līgā. 2011. gada sezonā tas palika 2. vietā 1. līgā un iekļuva Virslīgā. 
Savā pirmajā sezonā Virslīgā "Spartaks" spēlēja ļoti pārliecinoši, tomēr pēc vairāku līderu aiziešanas finišēja 5. vietā. 2016. gadā Spartaks kļuva par čempioniem. Titulu nodrošināja vienu kārtu pirms sezonas beigām Arkādijas stadionā uzvarot RFS. 2017. gada sezonā izdevās panākumu atkārtot — vienu kārtu pirms turnīra beigām pēc uzvaras pret FK Liepāja/MOGO tika nodrošināts otrais čempiontituls.
Dumbrāja iela

Ielas raksturojums

Iela aizsākas pie Jūrmalas gatves, iepretī Latvijas Universitātes Pedagoģijas un psiholoģijas fakultātei un virzās ziemeļu virzienā cauri Anniņmuižas parkam. Šķērso Vecumnieku ielu un, sākoties savrupmāju apbūves teritorijai, no meža ceļa pārtop asfaltētā divu joslu ielā. Tad iela pagriežas sākumā rietumu virzienā, bet pēc tam ziemeļrietumu virzienā un turpinās līdz Anniņmuižas bulvāra un Dammes ielas savienojumam. Dumbrāja ielai var pieskaitīt arī strupceļa posmu aiz kultūras un atpūtas centra "Imanta".
Ķīmijas laboratorijas aprīkojums

Ķīmijas laboratorijas aprīkojums ir trauki un piederumi, kurus izmanto ķīmijas laboratorijās, lai veiktu ķīmiskās reakcijas, sagatavotos tām, kontrolētu to norisi, kā arī aizsargātu laboratorijas darbu veicēju no ķīmisko vielu kaitīgās ietekmes.

Trauku izvēle

Ķīmijas laboratorijā traukiem ir liela nozīme, pārsvarā katrs trauks ir veidots un radīts ar citādām īpašībām, lai kalpotu noteiktiem mērķiem. Pārsvarā trauki ir pagatavoti no stikla, lai tie būtu pēc iespējas sterilāki un tīrāki, kā arī, lai vieglāk varētu novērot reakcijas ātrumu un norisi. Šie trauki pārsvarā ir diezgan primitīvi un vienkārši, tādējādi samazinot laboratorijas aprīkošanai nepieciešamās izmaksas, taču ir iespēja iegādāties arī salīdzinoši dārgus traukus un aparatūru. Aprīkojuma izmaksas atkarīgas no tā precizitātes un sarežģītības. Lai atrastu katram laboratorijas darbam piemērotākos piederumus, ir jāspriež par to fizisko stāvokli: vai šis piederums spēs veikt visas nepieciešamās funkcijas.

Ķīmijas trauku vēsture

Ķīmijas trauku vēsture meklējama jau vairāku tūkstošu gadu senā pagātnē veicot pirmos laboratorijas pārbaudījumus. Sākumā šie trauki bija ļoti primitīvi, īsti nepiemēroti, taču, attīstoties pētījumiem, attīstījās arī trauki.
16.-19. gs. pirmajā pusē izcilais pētnieks Paracelzs nodibināja mācību, no kuras vēlāk attīstījās farmācija. Šo laika posmu uzskata par mūsdienu ķīmijas sākumu. Pētījumus sāka veikt plānveidīgi, ar noteiktu mērķi, un tika izmantotas dažādas mērierīces un iekārtas. Tika atklāti nozīmīgākie ķīmijas pamatlikumi un gaisa sastāvs.

Svari

Laboratorijās, ražošanā un kvalitātes kontrolē, kā arī skolās, universitātēs un speciālajos veikalos, modernus svarus atzīst kā augstākās kvalitātes, augstas precizitātes svēršanas instrumentus, lai nosvērtu no 0,0000001 g līdz pat dažiem simtiem metrisko tonnu. Datora saskarne, kas iemontēta daudzos modernajos svaros, ļauj viegli sekot un dokumentēt mērījumus, turpretim iekšējās un ārējās kalibrēšanas sistēmas nodrošina, ka mērījumu rezultāti ir pēc iespējas tuvāki reālajām vērtībām.
Baucenes apriņķis

Cilvēki

Baucenes apriņķa Grosposvicā dzimis sorbu komponists Korla Avgusts Kocors (Korla Awgust Kocor, 1822-1904), Lozē - vieglatlēte Rozmarija Akermane (Rosemarie Ackermann, 1952), Panšvickūkavā - sorbu dzejnieks Jakubs Barts-Čišinskis (Jakub Bart-Ćišinski, 1856-1909), Rammenavā - filozofs Johans Gotlībs Fihte (Johann Gottlieb Fichte, 1762-1814) un botāniķis Johans Centūrijs Hofmanzegs (Johann Centurius Hoffmannsegg, 1766-1849), Rēkelvicā - sorbu rakstnieks Jurijs Brezans (Jurij Brězan, 1916-2006), riteņbraucējs Olafs Pollaks (Olaf Pollack, 1973) un politiķis Stanislavs Tillihs (Stanislaw Tillich, 1959). Par apriņķa pilsētās dzimušajiem - skat. attiecīgo pilsētu lapās.
Toni Rajala

Spēlētāja karjera

Savu karjeru Rajala uzsāka Tamperes "Ilves" jauniešu komandās, jau 2005.—06. sezonā spēlējot tās U16 vienībā. Pēc 2008.—09. sezonas, NHL draftā Rajalu ar 101. kopējo numuru izvēlējās Edmontonas "Oilers". 2009. gada 16. jūlijā Rajala noslēdza divvirzienu līgumu ar "Oilers" vienību un devās uz Ziemeļameriku, kur 2009.—10. sezonu aizvadīja Rietumu hokeja līgas klubā Brendonas "Wheat Kings". 
Pēc sezonas beigām gan viņš tika izīrēts atpakaļ "Ilves" vienībai, spēlējot jau SM līgas komandā. Tajā viņš aizvadīja arī 2011.—12. gada sezonu, to noslēdzot kā komandas otrs rezultatīvākais spēlētājs. 2012.—13. gada sezonu uzbrucējs aizvadīja Ziemeļamerikā, sezonu uzsākot ECHL vienībā Stoktonas "Thunder", taču sezonas laikā pārceļoties uz AHL vienību Oklahomsitijas "Barons".
2013.—14. gada sezonā spēlēja Zviedrijas hokeja līgas klubā HV71, taču pēc sezonas beigām noslēdza trīs gadu līgumu ar KHL vienību Hantimansijskas "Jugra".
Somijas izlases rindās spēlējis 2008. un 2009. gada Pasaules U18 čempionātos, 2009. gadā izcīnot bronzu, kā arī 2009., 2010. un 2011. gada Pasaules junioru čempionātos.
Latvian Voices

Repertuārs

Latvian Voices repertuārs ir plašs: latviešu tautasdziesmas un oriģināldziesmas ar latviešu folkloras tradicionālajiem tekstiem, klasiskās mūzikas skaņdarbi atjautīgos pārlikumos. Koncertus vienmēr kuplina arī starptautiski populāru melodiju aranžijas un mūsdienīga Latvian Voices oriģinālmūzika.

Vēsture

Kopš 2009. gada, kad grupa tika dibināta, Latvian Voices ir piedalījušās daudzos starptautiskos mūzikas festivālos, konkursos un meistarklasēs, kā arī devušās koncerttūrēs daudzviet Eiropā un ārpus tās. Kā spilgtākie piemēri jāmin Usedomas Festivāls un Schleswig-Holstein mūzikas festivāls Vācijā, meistarklases pie vadošajām vokālajām grupām Eiropā — The Hilliard Ensemble un The King's Singers. Jau pavisam drīz pēc grupas izveidošanās sekoja vairākas uzvaras a cappella konkursos: 1.vieta klasiskās mūzikas kategorijā un Skatītāju Simpātiju balva konkursā vokal.total Grācā, Austrijā; uzvara konkursā A CAPPELLA Leipcigā, Vācijā; Čempiona tituls Pasaules Koru Olimpiādē Cincinnati, ASV. Latvian Voices sniegušas koncertus Itālijā, Spānijā, Francijā, Šveicē, Īrijā, Dienvidkorejā, Amerikā un citviet pasaulē.

Muzikālais simbols

Pateicoties 2012. gada vasarā iegūtajam čempionu titulam Pasaules Koru olimpiādē, kas norisinājās ASV, Latvian Voices tika oficiāli iecelta par 2014. gada Eiropas kultūras galvaspilsētas un Pasaules koru olimpiādes muzikālo simbolu.

Sadarbība

Latvian Voices savas pastāvēšanas laikā ir sadarbojušās ar vairākiem dažādu žanru māksliniekiem. To skaitā Renārs Kaupers, Da Gamba, Kaspars Zemītis, Intars Busulis, Xylem Trio, Laima Jansone, Ēriks Ešenvalds, DJ RUDD no Latvijas, The King’s Singers no Lielbritānijas, Lytos no Spānijas, Viva Voce, Norddeutsche Sinfonietta no Vācijas u.c.
Kandela

Kandela (no latīņu: candela — 'svece'; apzīmējums: cd) ir SI sistēmas gaismas stipruma mērvienība.
Kandela ir gaismas stiprums, ko noteiktā virzienā izstaro monohromatisks starotājs, kura frekvence ir 540 THz (teraherci) (šī frekvence atbilst zaļajai krāsai, pret kuru cilvēka acij ir vislielākā jutība) un starojuma stiprums ir 1/683 W/sr. Gaismas avota gaismas stiprums ir viena kandela, ja gaismu izstaro 1/600000 m² liela platīna virsma tā sacietēšanas temperatūrā 2042°K un 101325 paskālu spiedienā (sakarsētajai platīna virsmai jābūt perpendikulārai pret novērotāju).
Mūsdienīga 100 vatu elektriskā spuldze izstaro apmēram 120 cd stipru gaismu.
Leonīds Kravčuks

Biogrāfija

Dzimis 1934. gada 10. janvārī Veļikožitinā, toreiz Polijai piederošajā Rietumukrainā (tagad Rivnes apgabalā). Tēvs Makars Kravčuks dienēja Polijas jātnieku armijā, pēc tam Sarkanajā armijā, kritis Otrajā pasaules karā. Studēja Kijevas Valsts universitātē, kuru absolvēja 1958. gadā. Strādāja par pasniedzēju Čerņivcu finanšu tehnikumā (1958-1960). Vēlāk bija lektors Politiskās izglītības namā, sekretāra palīgs, katedras vadītājs, darbojās PSRS Komunistiskās partijas Čerņivcu apgabala komitejā (1960-1967).
PSKP CK Sabiedrisko zinātņu akadēmijas aspirants Maskavā (1967-1970), bēc tās beigšanas darbojās Ukrainas Komunistiskās partijas Centrālajā komitejā (1970-1988), bija Ukrainas KP Politbiroja locekļa kandidāts (1989-1990), loceklis (1990-1991). Ukrainas PSR Augstākās padomes priekšsēdētājs (1990-1991).
Pēc Augusta puča izstājās no Komunistiskās partijas, Ukrainas vārdā parakstīja Belovežas gāršas līgumu. Pēc tam bija Ukrainas Republikas prezidents (1991-1994).
Garpa pasaule

Filma pēc romāna motīviem

Pēc grāmatas "Garpa pasaule" motīviem 1982. gadā tika uzņemta filma "Garpa pasaule" ar Robinu Viljamsu titullomā. Filmas režisors Džordžs Rojs Hills, scenārists Stīvs Tesičs (Steve Tesich). 
Par darbu šajā filmā Glenna Klouza un Džons Litgovs tika nominēti Amerikas Kinoakadēmijas balvai kā labākie aktieri otrā plāna lomās.
Romāna autors Džons Ērvings šajā filmā piedalās epizodiskā lomā.
Džūlio Čezāre Polērio

Biogrāfija

Viens no Itālijas spēcīgākajiem šahistiem 16. gadsimta beigās un 17. gadsimta sākumā. Savas dzīves laikā ticis uzskatīts par Romas labāko šahistu. 1575. gadā piedalījies šaha spēles demonstrācijā Spānijas karaļa Felipes II galmā. Pēc atgriešanās Itālijā kalpojis Soras hercogam (tagadējā Frozinones province). Pierakstījis laikabiedru spēlētās šaha partijas, kuras bijušas viņa 1594. gadā pabeigtā manuskripta pamatā. Savā manuskriptā publicējis 148 šaha partijas, 38 šaha galotnes un 36 dzejoļus par šaha tematiku. Manuskriptā lielu nozīmes veltījis šaha atklātņu analīzei, kuru skaitā pirmo reizi pieminējis Divzirdziņu aizsardzību un Četrzirdziņu aizsardzību. Izanalizējis arī dažas galotnes, kuras vēl tagad nav zaudējušas savu teorētisko nozīmi. Polērio manuskripts pozitīvi ietekmējis sava laika šaha teorijas attīstību.
Mirdza Bendrupe

Biogrāfija

Mirdza Bendrupe dzimusi 1910. gada 23. oktobrī Jelgavas apriņķa Līvbērzes pagastā. 1914. gadā ģimene bēgļu gaitās dodas uz Maskavu, 1917. gadā, pēc tēva slimības un nāves, atgriežas Latvijā. 1924. gadā Mirdza Bendrupe pabeidz pamatskolu Jelgavā, no 1925. līdz 1928. gadam mācās klasiskajā ģimnāzijā Rīgā.
Pēc 2. pasaules kara M. Bendrupe strādā kinostudijā — no 1947. līdz 1948. gadam par vecāko redaktori, vēlāk tulko filmu tekstus dublāžai, kādu laiku darbojas Dubultos milicijas bērnu istabā. Visvairāk viņa tomēr nodarbojas ar tulkošanu.
1957. gadā rakstniece pirmo reizi nokļūst Krimā. Vairākus gadus turpinās it kā «izlūkbraucieni», līdz 60. gadu vidū dzejniece apmetas Plaņerskā (Koktebelē) un ārpus Latvijas dzīvo līdz 1978. gadam.

Literārā darbība

Pirmais nodrukātais dzejolis "Bij pusnakts . . ." — avīzē "Jaunākās Ziņas" 1926. gadā, pirmais publicētais stāsts "Jaunība" — žurnālā "Zeltene" 1928. gadā. 20. gadu nogalē un 30. gadu sākumā Mirdzas Bendrupes vārds aizvien biežāk parādās dažādos, pat vispretējākās ievirzes izdevumos. 1931. gadā jaunās autores dzejoļi pirmo reizi iespiesti žurnālā «Daugava», kurā (līdz tā slēgšanai 1940. gada jūlijā) meklējama apmēram puse no šajā laikā periodikā publicētās M. Bendrupes dzejas un divas trešdaļas prozas.
No 1957. līdz 1965. gadam M. Bendrupe saraksta sešas stāstu grāmatas bērniem un pieaugušajiem: "Upe izkāpj no krastiem" (1957), "Visskaistākais dārzs" (1960), «Pie durvīm klauvē» (1961), «Vilkumigas iekarotājs» (1963), «Degošie raksti» (1963) un "Tracis ap Valentīnu" (1965).
1965. gadā gandrīz visos mūsu republikas lielākajos preses izdevumos parādās Mirdzas Bendrupes dzejoļu kopas («Literatūrā un Mākslā» pat divreiz) — atraisītas un spēcīgas rindas, itin kā nekāda pārtraukuma nebūtu bijis. Šīm publikācijām seko nākamās un arī dzejoļu krājumi "Nerimas balss" (1967), "Vētras acs" (1969), «Ceļa gaita» (1970), «Pilna krūze mēnesnīcas» (1974), "Buramie vārdi" (1979), «Viss ir tagad. Tepat» (1980), "Lukturu aizdedzinātājs" (1986), «Sirds apziņa» (1991).
Visai Mirdzas Bendrupes daiļradei raksturīga tieksme iedibināt līdzsvaru starp ētisko un estētisko momentu, starp vajadzību vienmēr atjaunot un papildināt savu emocionālo un garīgo pieredzi un visa iegūtā vērtējumu no ideāla pozīcijām.
Zem Bendrupes stāstu dažbrīd manierīgās virskārtiņas bieži apslēptas eksistenciālas dzīles. Īpaši izteiksmīga ir miniatūrā apokalipse "Mārgrietas pastardienā". Tajā izbijusi žēlsirdīgā māsa, stingra, pedantiska un sausa vecmeita nodarbojas ar bērnu mācīšanu. Taču tad, kad kāda jauna meitene viņu dusmās nosauc par "veco grezeli", Mārgrieta sāk analizēt savu dzīvi. Vienīgais, ko viņa ierauga, — tas ir absolūts tukšums; viņa ir kā ir dzīvojusi, bet šajā dzīvē nekas ar viņu nav noticis. Tāpēc Mārgrieta it kā mēģina savu dzīvi izspēlēt no jauna, stāstīdama bērniem nebijušus notikumus, taču šīs “nedzīvotās dzīves” gala iznākums ir bēdīgs — arī Mārgrieta sajūk prātā.
Afganistānas Islāma Emirāts

Nākšana pie varas

Būdami izglītotāki un disciplinētāki, kā arī spējot būt pāri cilšu un klanu asinsradniecības saitēm, talibi visai īsā laikā uzvarēja "veco modžahedu" koalīciju pilsoņu karā un līdz 1996. gadam tiem izdevās pakļaut lielāko daļu Afganistānas teritorijas (~90% — vienīgi Ziemeļu alianses atbalsta punkti Pandžeras ielejā, valsts ZA, palika ārpus Taleban kontrolētās teritorijas.) un iegūt pietiekamu spēku, lai gāztu Rabani valdību. Jaunās valdības leģitimitāti de iure atzina Apvienotie Arābu Emirāti, Pakistāna, Saūda Arābija un Ičkerijas Republika, bet lielākā daļa citu valstu atzina de facto, pieļaujot ekonomiskus un politiskus sakarus.

Iekšpolitika

Ieviesa stingro islama interpretāciju — šariatu, aizliedza narkotiku audzēšanu, lietošanu un tirdzniecību, azartspēles, TV, Rietumu estrādes mūziku, alkoholu — visu, kas saskaņā ar reliģijas dogmām ir "grēcīgs" un noved cilvēkus no "pareizā" ceļa.

Likvidācija

Pēc 11. septembra terora akta ASV sākās ASV un to sabiedroto iebrukums Afganistānā, kas beidzās ar Taleban valdības gāšanu. Dzīvi palikušie valdības locekļi evakuējās uz Pakistānu un uzskata sevi par likumīgo Afganistānas valdību emigrācijā.